કોઇપણ ગ્રેજ્યુએટ યુવાનનું સપનું રિલાયન્સ, ટાટા જેવી કંપનીમાં નોકરી કરવાનું હોય ત્યારે કોલેજ પૂરી કરી કિશોર બિયાણીએ એક એવી કંપની સ્થાપી જેણે રિલાયન્સ, ટાટા જેવી કંપનીનાં કર્મચારીઓને પણ આકર્ષ્યા. કિશોરની કંપનીનાં શરૂઆતી સમયમાં લોકો માનતા હતા કે, કિશોરની કંપનીનું બાળમરણ થઈ જશે. કિશોરનું આર્થિક અને પારિવારિક પાસું નબળું હતું. ભણતર કઈ ખાસ હતું નહીં. એ માત્ર સાહસ કરી જાણતા. તેમણે ફૂડ, વીમા અને મીડિયાનાં ક્ષેત્રોથી લઈ ઈવેન્ટ મેનેજમેન્ટ, ફિલ્મ નિર્માતા અને વેપારી સહિત અનેક પ્રકારની સફળ-નિષ્ફળ ભૂમિકા ભજવી છે. અંતે આજે કિશોર બિયાણી અને તેમનો માનસ પુત્ર સમો ફ્યૂચર ગૃપ ભારતીય રિટેલ અને ફેશન સેક્ટરની લોકપ્રિય સુપરમાર્કેટ વિંગ્સમાં અવ્વલ દરજ્જે છે.